Plesier in woorde
Ingrid Winterbach resenseer Deel XIV (S-SKOOI) van die WAT. (Boeke24)
Terwyl Rapport se groot boeke-droogte voortgaan, het Boeke24 sommer baie lewendig geword. Die jongste teken daarvan is die keuse van Ingrid Winterbach as resensent van Deel XIV van die Woordeboek van die Afrikaanse Taal (WAT). Winterbach is naas Marlene van Niekerk die vlugtigste gebruiker van Afrikaans onder die huidige geslag skrywers. Om een van haar romans te lees, is om op 'n taal-ontdekkingstog te gaan. Haar reaksie op hierdie deel van WAT gee mens 'n idee van die manier waarop sy taal benader, en hoe sy woordeboeke gebruik. Woordeboeke is nie net nutsboeke nie, hulle is ook 'n enorme plesier, iets waarin mens kan snuffel sonder end. Dít is wat Ingrid Winterbach se resensie vir my sê (en, uiteraard, dat mens nie altyd 'n leksikograaf hoef te kry om woordeboeke te resenseer nie). As mens kyk na die lyste voorbeelde wat sy aanhaal, is daar net een ding wat die resensie-leser kan sê: Hoe wonderlik werk daai kop nie!
Annemarie van der Walt skryf oor Meer as een grens van Connie Luyt. (Boeke24)
Dankie vir die nuus. Maar wat op aarde is "uitknoping" en "suutjie-spaai"?
André Bartlett skryf oor Op soek na Jesus van Neels Jackson. (Boeke24)
My eerste reaksie, terwyl die paragrawe van die resensie verbygaan, is dat nòg Jackson nòg Bartlett al gehoor het van Robert Graves se King Jesus. Maar dit blyk gou dat Jackson 'n nuwer, vindingryker idee had vir hierdie boek. Bartlett se aanpak is ewe verfrissend, en totaal sonder dweepsug. Werklik 'n resensie wat die moeite werd is om te lees. Sê iemand wat glad nie in hul teikengehoor is nie.
Februarie 4, 2014 in Uncategorized
Johann Louw skryf oor Dokter in die huis, deur dr. Jan van Elfen en dr. Don du Toit. (Rapport Boeke)
Louw is self 'n mediese dokter en sy resensie plaas die stempel van goedkeuring op die boek. Goed om te weet, al is die resensie die gedrukte weergawe van goeie kollegiale "bedside manner".
Francois Smith skryf oor Nuwe stories 2, saamgestel deur Leti Kleyn en Suzette Kotzé-Myburgh (Rapport Boeke)
'n Baie belangrike punt wat Francois Smith in hierdie bespreking maak, naamlik dat die behoeftes van die lesers ook in ag geneem moet word wanneer aanmoedgingsprojekte vir jong skrywers geloods word. Nuwe stemme 2 het té veel skrywersmankemente wat deurgelaat is, en die bundel moes daarom liefs nie gepubiseer gewees het nie. Dis 'n harde oordeel, maar dankie daarvoor.
Martinette Louw skryf oor Ek's g'n Slams, deur Fatima Dawood. (Rapport Boeke)
Ná Martinette Louw se resensie ken ons die verhaal. Nog 'n boek by verstek gelees.
Anna-Bet Bester skryf oor Skarlakenkoors, saamgestel deur Peter van Noord en Karin Eloff. (Rapport Boeke)
'n Lekker lewendige resensie deur iemand wat hierdie versameling erotiese verhale duidelik baie geniet het. Kan geen fout daarmee vind nie. Wat ek wel mis, is 'n bespreking van en/of verwysing na Willem Pretorius se "Die oorloë van alle moeders", 'n besonderse dekonstruksie van erotiese verhale. Só 'n ontleding sou haar omerking dat die bundel as geheel baie geslaagd is, vir my my baie meer gewig laat dra het.